Pīļu stāsti
"Pīļu stāsti" (angļu: DuckTales) ir ASV animācijas seriāls, ko producēja Walt Disney Television Animation. Seriāla pirmizrāde notika 1987. gada 18. septembrī, un tam kopumā izdotas 100 sērijās četru sezonu laikā. Pēdējo sēriju rādīja 1990. gada 28. novembrī. Balstoties uz komiksu sēriju "Knaps Makdaks" (Uncle Scrooge) un citiem Karla Bārksa radītajiem Daka visuma tēliem, seriāls sekoja Knapa Makdaka, viņa trīs radiniekiem Tikam, Tīkam un Trikam, kā arī viņu draugiem dažādos piedzīvojumos, no kuriem lielākā daļa saistīti vai nu ar dārgumu meklēšanu, vai arī ļaundaru centienu izjaukšanu, kas vēlas nozagt Knapa bagātību vai viņa laimes monētu. Pēc seriāla "Pīļu stāsti" motīviem ir radītas videospēles, preces un komiksu grāmatas, kā arī animācijas pilnmetrāžas filma DuckTales the Movie: Treasure of the Lost Lamp, ko ASV kinoteātros demonstrēja no 1990. gada 3. augusta. Seriāls ievērojams ar to, ka tas ir pirmais Disneja seriāls, ko translēja darba dienās, un tā panākumi pavēra ceļu tādiem nākamajiem Disneja animācijas seriāliem kā "Čips un Deils steidzas palīgā" (Chip 'n Dale: Rescue Rangers) un TaleSpin, izveidojot animācijas bloku The Disney Afternoon. Seriāla motīva dziesmas autors ir Marks Mjulers. 2015. gada februārī Disney XD paziņoja par seriāla atdzimšanu ar nolūku pārstartēt sēriju. Jaunā seriāla pirmizrāde notika 2017. gada 12. augustā un noslēdzās 2021. gada 15. martā.